
A két féltekés idegennyelvtanulás megvalósulásának vizsgálata az iskolai nyelvoktatásban

Kulcsszavak: két agyféltekés tanulás; edukinesztetika; lateralitás; hívószótechnika; hangszeres zene
Az idegen nyelvtanulás nemcsak az egyéni fejlődés, hanem a kultúrák közötti megértés egyik kulcsa is. Magyarországon a nyelvtudás szintje jelentősen elmarad az európai átlagtól, ami sürgeti az új módszerek és megközelítések bevezetését. Kutatásom ezen igényre reflektálva vizsgálja, hogyan támogathatja a két agyfélteke integrált működése az idegennyelv-tanulást, különös tekintettel az iskolai oktatás keretei között alkalmazott módszerekre. Az inspirációt személyes tapasztalataim és az oktatási rendszer hatékonyságának iránti érdeklődésem adta.
Jelen dolgozat célja, hogy feltárja a kétféltekés tanulási technikák alkalmazhatóságát a hagyományos iskolai környezetben. Kérdésként merült fel, hogy a zenei képzés miként járul hozzá a bilaterális állapot kialakulásához, valamint, hogy a hívószótechnika ténylegesen támogatja-e a nyelvi készségek fejlesztését.
Az empirikus kutatásom során a kvalitatív kutatási módszert alkalmaztam, amely lehetőséget nyújtott arra, hogy a diákok tapasztalatait, véleményeit és fejlődési folyamatait mélyebb összefüggésekben vizsgáljam. A kutatás során különféle adatfelvételi technikákat használtam, például interjúkat, kérdőíveket, a szaktanárok által írt terepnaplókat, valamint a diákok által írt esszék elemzését.
Kutatásom eredményei rámutattak, hogy a két agyféltekés tanulás nem csupán egy hatékony tanulási technika, hanem egy olyan megközelítés, amely elősegíti a tanulók aktív részvételét és motivációját. Az empirikus adatok alátámasztották, hogy az edukinesztetika által definiált bilaterális állapot eléréséhez a zenei képzés nagyban hozzájárul. Továbbá a szókincselsajátításhoz alkalmazott kedvelt két agyféltekés metódus, a hívószótechnika nemcsak gyorsabb szókincstanulást eredményezett, hanem pozitívan befolyásolta a diákok önbizalmát és hozzáállását is. Összességében a kutatás megerősítette, hogy két féltekés nyelvtanulás hozzájárulhat az oktatás hatékonyságának növelésében, ugyanakkor további vizsgálatok szükségesek a mélyebb következtetések levonásához.



